Går du med en skuespiller- eller sceneteknikerdrøm i maven, så er der nu mulighed for at udleve den. Himmerlands Teater i Hobro søger nemlig frivillige til en ny forestilling.

I 2019 producerede Himmerlands Teater forestillingen ”Ane – Pigen, der lagde Hobro i aske”, hvor der var et stort samarbejde mellem teatret og en masse frivillige amatørskuespillere. Forestillingen blev så stor en publikumssucces, at Himmerlands Teater vil gentage succesen med de frivillige amatørskuespillere til forestillingen ”Frihed, lighed og laks”. -	Vi skal både bruge folk, der ønsker at være på og bag scenen, siger teaterleder og instruktør på forestillingen, Susanne Sangill. Til maj går det løs Teaterforestillingen er lige nu ved at blive færdigskrevet af den prisvindende dramatiker Brian Wind Hansen. ”Frihed, lighed og laks” handler om Mariagerfjord-området i begyndelsen af 1900-tallet, hvor by og land smeltede sammen, industrialiseringen var i fuld fremmarch og 1. verdenskrig lurede lige om hjørnet. Forestillingen er planlagt til at have premiere 5. maj 2022, og man kan fra 12. februar høre mere til et intromøde på Himmerlands Teater i Hobro eller læse nærmere på Himmerlands Teaters hjemmeside .